EPCO มั่นใจผลงานปี 62 โตแกร่ง! รับรู้รายได้ธุรกิจโรงพิมพ์ WPS-เล็ง COD โรงไฟฟ้า 131 MW
EPCO มั่นใจผลงานปี 62 โตแกร่ง! รับรู้รายได้ธุรกิจโรงพิมพ์ WPS-เล็ง COD โรงไฟฟ้า กำลังผลิตรวม 131 MW
17 ม.ค. 2562

นายยุทธ ชินสุภัคกุล ประธานกรรมการ บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า แผนการขยายการลงทุนในปีนี้ บริษัทฯเตรียมงบลงทุนไว้ 700 ล้านบาท โดยจะนำไปต่อยอดธุรกิจ WPS ประมาณ 200 ล้านบาท เพื่อลงทุนในธุรกิจใหม่เป็นประเภทบรรจุภัณฑ์กล่องลูกฟูก คาดว่าจะเริ่มดำเนินการผลิต และรับรู้รายได้ช่วงกลางปีนี้
โดยในปัจจุบันความต้องการใช้กล่องลูกฟูกมีการเติบโตที่ดี เนื่องจากการเติบโตการขายของในระบบออนไลน์ของคนไทย ซึ่งขณะนี้ได้เจรจากับพันธมิตร เพื่อจำหน่ายกล่องลูกฟูกให้บางส่วนแล้ว จึงมั่นใจว่าธุรกิจใหม่ น่าจะมีแนวโน้มที่ต่อเนื่อง
ส่วนงบลงทุนอีก 500 ล้านบาท จะเตรียมนำไปใช้สำหรับลงทุนโครงการพลังงานทดแทน ทั้งในและต่างประเทศ รวมทั้งขณะนี้ บริษัทฯอยู่ระหว่างการศึกษาเกี่ยวกับโรงไฟฟ้าพลังงานลม ในสาธารณรัฐสังคมนิยมเวียดนาม คาดเห็นความชัดเจนได้ในช่วงไตรมาสแรกของปีนี้
ขณะเดียวกัน ยังมีความสนใจเข้าประมูล โครงการโซลาร์ลอยน้ำในเขื่อนของการไฟฟ้าฝ่ายผลิตแห่งประเทศไทย (กฟผ.) ซึ่งคาดว่าหน่วยงานภาครัฐจะออกประกาศร่างขอบเขตของงาน(TOR) ได้เร็วๆ นี้
สำหรับภาพรวมผลประกอบการปี 2562 ประเมินว่าจะยังคงทำสถิติสูงสุดแบบก้าวกระโดด เนื่องจากมีการรับรู้รายได้จากธุรกิจโรงพิมพ์เพิ่มขึ้น ซึ่งมาจากบริษัท ดับบลิวพีเอส (ประเทศไทย) จำกัด หรือ WPS ภายหลังจากซื้อกิจการมาจาก บริษัท เนชั่น มัลติมีเดีย กรุ๊ป จำกัด (มหาชน) หรือ NMG ในปีนี้จะสามารถรับรู้รายได้เต็มปี ซึ่งคาดว่าจะสร้างรายได้ ปีละประมาณ 500 ล้านบาท และจะทำให้ธุรกิจโรงพิมพ์ มีรายได้รวมเพิ่มขึ้นเป็น 1 พันล้านบาท ทั้งนี้ยังไม่รวมธุรกิจกล่องลูกฟูก ซึ่งจะเริ่มในครึ่งปีหลังของ 2562
ด้านธุรกิจโรงไฟฟ้าพลังงานแสงอาทิตย์ หรือโซลาร์ฟาร์ม คาดว่าปีนี้จะมีการดำเนินการจ่ายไฟฟ้าเข้าระบบเชิงพาณิชย์ (COD) เพิ่มขึ้น 131 เมกะวัตต์ โดยจะมาจากโรงไฟฟ้าโซลาร์ ประเทศเวียดนาม 110 เมกะวัตต์ช่วงกลางปีนี้และโรงไฟฟ้าโซลาร์ประเทศญี่ปุ่น 21 เมกะวัตต์  ดังนั้น จะทำให้มีกำลังการผลิตไฟฟ้ารวมอยู่ที่ 555 เมกะวัตต์
ทั้งนี้ โครงสร้างของสัดส่วนรายได้ปี 2562  มีสัดส่วนเท่ากัน 50% ภาพรวมของสัดส่วนกำไรปีนี้ คาดว่าจะมาจากธุรกิจโรงพิมพ์ 33% และมาจากธุรกิจไฟฟ้า 67% จากปีก่อนธุรกิจโรงพิมพ์ 25% และไฟฟ้า 75%